บลจ.ทหารไทยขาย2กองทุนนอกผลตอบแทน1.7-2.65%
บลจ.ทหารไทย ออก 2 กองทุนใหม่ ลงทุนตราสารหนี้ต่างประเทศผสมเงินฝาก อายุ 6 เดือนจ่าย 1.70% ต่อปี ส่วนกองทุนเกาหลี 1 ปี 11 เดือน จ่าย 2.65% ต่อปี เริ่มขายพรุ่งนี้
17 ส.ค. 2553

บลจ.ทหารไทย ออก 2 กองทุนใหม่ ลงทุนตราสารหนี้ต่างประเทศผสมเงินฝาก อายุ 6 เดือนจ่าย 1.70% ต่อปี ส่วนกองทุนเกาหลี 1 ปี 11 เดือน จ่าย 2.65% ต่อปี เริ่มขายพรุ่งนี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย  เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในต่างประเทศอีก 2 กองทุน โดยมีอายุอยู่ในช่วง 6 เดือน ถึง 1 ปี 11 เดือน ผลตอบแทนภายหลังหักค่าใช้จ่ายอยู่ในช่วงประมาณ 1.70%-2.65% ประกอบด้วยกองทุนเปิดทหารไทย พรีเมียร์ รุ่นที่ 5 ซึ่งมีนโยบายเพื่อลงทุนในตราสารหนี้ที่เสนอขายในต่างประเทศ มีอายุโครงการประมาณ 6 เดือน ขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 1.70%  
กองทุนเปิดพันธบัตรเกาหลีใต้รุ่นที่ 103 อายุของกองทุนประมาณ 1 ปี 11 เดือน ขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.65% ทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่  18-24 ส.ค.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
สำหรับกองทุนเปิดทหารไทยพันธบัตรเกาหลีใต้รุ่นที่ 103 มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings 
ส่วนกองทุนเปิดทหารไทย พรีเมียร์ รุ่นที่ 5 จะมีการกระจายการลงทุนมากขึ้นขณะที่ยังคงทำการลงทุนสัดส่วนหลักในพันธบัตรของรัฐบาลหรือหน่วยงานภาครัฐประเทศเกาหลีใต้ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings ด้วยสัดส่วนการลงทุนประมาณ 76% โดยส่วนที่เหลือคือประมาณ 24% จะลงทุนในรูปเงินฝากกับธนาคารบาร์เคลย์ ซึ่งเป็นสถาบันการเงินชั้นนำของประเทศสหราชอาณาจักรซึ่งมีอันดับความน่าเชื่อถือในระดับ AA-/F1+ จากสถาบัน FitchRatings
นอกจากนั้น บริษัทฯ ได้ทำการปรับเพิ่มอัตราผลตอบแทนของกองทุนเปิดที่ได้เปิดขายไปก่อนหน้า ซึ่งเป็นกองทุนที่เน้นลงทุนในตั๋วเงินคลัง พันธบัตรธนาคารแห่งประเทศไทย พันธบัตรรัฐบาล โดยส่วนที่เหลือจะลงทุนในเงินฝากสถาบันการเงิน ได้แก่ กองทุนเปิดทหารไทยพันธบัตร 3 เดือน รุ่นที่1 จากเดิมให้ผลตอบแทนแก่ผู้ลงทุนรอบ 3 เดือนระหว่างวันที่ 27 ก.ค.-26 ตลาคม 2553 เท่ากับ 1.20% โดยปรับเพิ่มเป็นประมาณ 1.29% กองทุนเปิดทหารไทยพันธบัตร 6 เดือน รุ่นที่1 จากเดิมให้ผลตอบแทนแก่ผู้ลงทุนรอบ 6 เดือนระหว่างวันที่ 27 ก.ค.2553-25 ม.ค.2554 เท่ากับ 1.30% โดยปรับเพิ่มเป็นประมาณ 1.48% และกองทุนเปิดทหารไทยพันธบัตร 1 ปี รุ่นที่7 จากเดิมให้ผลตอบแทนแก่ผู้ลงทุนรอบ 1 เดือนระหว่างวันที่ 27 ก.ค.2553 -26 ก.ค.2554 เท่ากับ 1.50% โดยปรับเพิ่มเป็นประมาณ 1.54%